Levde et geiteliv i seks dager

Konseptdesigner Thomas Thwaites brukte ferien på originalt vis.

David Bach

Oppdatert 21. august 2015

Artikkelen er over fem år gammel

Med proteser på hender og føtter, og en rimelig aerodynamisk hjelm, klatret designeren Thomas Thwaites rundt i de sveitsiske alper i september 2014. Som selskap hadde han en geiteflokk, og dietten gikk tilsynelatende utelukkende i gress.

Formålet: Å leve som en geit.

Til Mashable skriver Thwaites i en e-post at prosjektet ble unnfanget i et ønske om å forenkle livet, for å ta en ferie fra problemer og bekymringer. Prosjektet skal da også presenteres i en utstilling ved London's Studio1.1 Gallery i september.

Se bildene fra geitelivet i galleriet øverst i saken.

Les også:Bankraner kledde seg ut som tre

– Roligere og enklere

Thwaites forberedte seg på geitelivet ved å studere de kognitive og fysiske aspektene ved å være en geit, skriver Mashable. En adferdspsykolog og en nevrolog ble konsultert, i et forsøk på å «skru av hjernen», slik at han kunne tenke mer som en geit. Geiteoppførselsen ble perfeksjonert ved hjelp av en ekspert på dyrs bevegelser, samt en biolog som vurderte om det var mulig å lage en falsk mage han kunne «fordøye» gress med.

Les også:Sau født lam - fikk rullestol

Den England-baserte designeren sier i et intervju med Motherboard at prosjektet også undersøker hvordan mennesket kanskje vil endre på seg selv i fremtiden.

– Posthumanisme, transhumanistisk teknologi og slikt handler om å tillate mennesker å oppnå sine ønsker. Og jeg antar at ikke alle ønsker å bli superintelligente, sier Thwaites til Motherboard.

– Å være et ikke-menneskelig dyr? Så mye roligere og enklere, skriver designeren i en e-post til nettstedet.

Les også: Konseptkunstner kokte sin egen hofte - og spiste den med fløtepoteter

Ble redd

Et delmål var å krysse de sveitsiske alpene, forteller han, og etter å ha overbevist en lokal gjeter om hans gode intensjoner, begynte turen altså i september i fjor. Men så enkelt var geitelivet likevel ikke. Én ting var å holde følge med flokken i bratte bakker og dårlig vær. En annen var å passe inn.

– Jeg sto på nesten det høyeste punktet i en bakke sammen med geiteflokken, og det var et øyeblikk hvor jeg så på dem og oppdaget at alle de andre geitene hadde sluttet å tygge og så tilbake på meg. Jeg hadde ikke vært redd i det hele tatt før nå, men plutselig ble jeg oppmerksom på de skarpe hornene. En spesiell geit som jeg hadde hengt mye med virket å roe situasjonen ned igjen, men det er mulig jeg bare lager menneskelige historier i hodet, sier Thwaites i intervjuet med Motherboard.

Totalt levde Thwaites tre dager med geiteflokken, og ytterligere tre dager som ensom geit, etter å ha mistet følget med de fjellvante dyrene.

VG har forsøkt å komme i kontakt med Thwaites tirsdag, men fikk til svar fra hans bokforlag at han venter med større intervjuer til boken om prosjektet kommer ut neste år.

Les også: Kunstner angrepet mens hun malte vagina

Publisert: 21.08.15 kl. 10:38 Oppdatert: 21.08.15 kl. 15:37

Les også

Mer om Dyr